Ir-Regolament tal-Kunsill (KE) Nru 818/96
tad-29 ta’ April 1996
li jemenda r-Regolament (KEE) Nru 1907/90 dwar ċerti standards tal-marketing tal-bajd
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KEE) Nru 2771/75 tad-29 ta’ Ottubru 1975 dwar l-organizzazzjoni komuni tas-suq tal-bajd [1], u b’mod partikolari l-Artikolu 2(2) tiegħu,
Wara li kkunsidra l-proposta mill-Kummissjoni,
Billi r-Regolament (KEE) Nru 1907/90 [2] jistabbilixxi ċerti standards tal-marketing tal-bajd;
Billi r-Regolament (KEE) Nru 1907/90 ma japplikax għall-bejgħ dirett mill-produtturi lil bejjiegħa bl-imnut f’ċerti reġjuni tal-Finlandja minħabba l-kondizzjonijiet speċifiċi tal-marketing tal-bajd f’dawn ir-reġjuni; billi l-lista ta’ dawn ir-reġjuni għandha issa tiġi emendata sabiex tikkunsidra l-kondizzjonijiet imtejba tal-marketing minħabba żieda fin-numru taċ-ċentri tal-pakkjar fiż-żoni l-inqas imbiegħda tal-Finlandja; billi, sabiex jiġi ffaċilitat it-tnaqqis fil-ġejjieni ta’ din il-lista, dawn għandhom jiġu adottati skond l-Artikolu 17 tar-Regolament (KEE) Nru 2771/75,
ADOTTA DAN IR-REGOLAMENT:
L-Artikolu 1
Ir-Regolament (KEE) Nru 1907/90 huwa hawnhekk emendat kif ġej:
1. is-subparagrafu li ġej għandu jiżdied ma’ l-Artikolu 2(3):
"Il-lista tar-reġjuni tal-Finlandja li tinsab fl-Anness II tista’ titnaqqas skond il-proċedura stabbilità fl-Artikolu 17 tar-Regolament (KEE) Nru 2771/75.";
2. L-Anness II għandu jiġi mibdul bl-Anness II kif jidher fl-Anness ma’ dan ir-Regolament.
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jkun jorbot fl-intier tiegħu u japplika direttament fl-iStati Membri kollha.
Magħmul fil-Lussemburgu, fid-9 ta’ April 1996.